Både regionalt og nationalt er der flere, der mister livet som følge af en drukneulykke.

Tal fra TrygFondens Nationale Druknestatistik viser, at antallet af drukneulykker er steget i 2014 i forhold til 2013, og at de 59 personer, der i 2014 mistede livet i en drukneulykke er det højeste antal siden 2009. Alene i Nordjylland mistede otte personer livet, hvilket er fem flere end året før. - Ser vi på en længere periode tilbage i tiden, er vi dog blevet væsentligt bedre til at passe på os selv og hinanden, så vi undgår drukneulykker. Statistikken viser dog, at hvis man uventet falder i vandet, fx på en havn eller fra en båd, så kniber det med vandfærdigheder som at svømme med tøj på eller i koldt vand, og det kan have fatale konsekvenser, siger René Højer, programchef i TrygFonden. Opgørelsen viser desuden, at størstedelen af ulykkerne kan forbindes med indtagelse af alkohol, og når sommerens diverse festligheder inviterer til en dukkert eller en tur langs havnekajerne. - Når de unge mennesker fejrer deres eksamener eller bare fester i ferien, kan jeg kun opfordre til, at de ikke går alene hjem. Desuden håber jeg, at de går i en stor bue uden om havne og vandløb – også når de skal lade vandet. Hvert år bliver flere druknedøde fundet med alkohol i blodet, siger René Højer. De nordjyske drukneulykker i 2014 var fordelt således: Frederikshavn (2), Læsø (2), Aalborg (2), Jammerbugt (1), Hjørring (1).